3. ลักษณะการประกอบธุรกิจ

3.1 ประวัติความเป็นมา

บริษัท ที.กรุงไทยอุตสาหกรรม จำกัด (มหาชน) (“บริษัทฯ ”) (“TKT”) ก่อตั้งเมื่อวันที่ 4
พฤศจิกายน 2523 โดยกลุ่มเตชะไกรศรี และผู้ถือหุ้นต่างชาติ (เริ่มจัดตั้งเป็น หจก.
ต.กรุงไทยอุตสาหกรรม เมื่อ 16 กันยายน 2516) ด้วยทุนจดทะเบียนเริ่มแรก 5 ล้านบาท
เพื่อดำเนินธุรกิจบริการชุบชิ้นส่วนพลาสติกด้วยโครเมียมและทอง ต่อมาบริษัทฯ
ได้พัฒนาเป็นผู้ผลิตชิ้นส่วนพลาสติก รวมทั้งพ่นสี พิมพ์สี ประกอบชิ้นส่วนพลาสติก
และให้บริการออกแบบ ผลิต และซ่อมแซมแม่พิมพ์เพื่อผลิตชิ้นส่วนพลาสติก โดยมีทุนจดทะเบียน ณ
วันที่ 31 ธันวาคม 2549 บริษัทฯ มีทุนจดทะเบียน 214 ล้านบาท เรียกชำระแล้ว 214 ล้านบาท
ปัจจุบัน กลุ่มเตชะไกรศรี ยังคงเป็นผู้ถือหุ้นใหญ่และผู้บริหาร

การเปลี่ยนแปลงและพัฒนาการที่สำคัญของบริษัทฯ

ปี 2546 บริษัทฯ ได้ลงทุนก่อตั้งโรงงานแห่งที่ 2 บนพื้นที่ 13 ไร่ ที่เขตอุตสาหกรรมกบินทร์บุรี
จังหวัดปราจีนบุรี เพื่อเพิ่มกำลังการผลิต และรองรับความต้องการผลิตภัณฑ์จากลูกค้าที่เพิ่มขึ้น
อนึ่งการขยายการลงทุนครั้งนี้ ทำให้บริษัทฯ สามารถขยายกำลังการผลิตจาก 3,600 ตันต่อปี เป็น
7,800 ตันต่อปี

เดือนพฤศจิกายน - บริษัทฯ ได้เพิ่มทุนจดทะเบียนจาก 100 ล้านบาท เป็น 160 ล้านบาท
โดยนำเงินเพิ่มทุนดังกล่าว ไปใช้เป็นเงินทุนหมุนเวียน
และปรับปรุงอาคารโรงงานและเครื่องจักรของโรงงาน อำเภอบางพลี
รวมถึงลงทุนเพิ่มเติมในโรงงานที่เขตอุตสาหกรรมกบินทร์บุรี

- จัดสรรหุ้นเพิ่มทุนที่ออกใหม่เพื่อรองรับการใช้สิทธิของใบสำคัญแสดงสิทธิ
ที่จะซื้อหุ้นสามัญของบริษัทฯ จำนวน 1.2 ล้านหุ้น โดยใบสำคัญแสดงสิทธิที่จะซื้อหุ้นสามัญของบริษัทฯ
ที่เสนอขายแก่กรรมการและพนักงาน จำนวน 33 ราย

ปี 2547 เดือนมกราคม - ที่ประชุมวิสามัญผู้ถือหุ้นครั้งที่ 1/2547 มีมติให้บริษัทฯ
เพิ่มทุนจดทะเบียนจาก 160 ล้านบาท เป็น 214 ล้านบาท โดยออกหุ้นสามัญใหม่จำนวน 5.40
ล้านหุ้นมูลค่าหุ้นละ 10 บาท เป็นเงิน 54 ล้านบาท และเปลี่ยนแปลงมูลค่าหุ้นจาก มูลค่าหุ้นละ
10.00 บาท เป็นมูลค่าหุ้นละ 5.00 บาท จำนวนหุ้นจึงเปลี่ยนจาก 21.40 ล้านหุ้นเป็น 42.80
ล้านหุ้น

- มีมติให้แปลงสภาพจากบริษัท จำกัด เป็นบริษัท มหาชน จำกัด โดยใช้ชื่อว่าบริษัท
ที.กรุงไทยอุตสาหกรรม จำกัด (มหาชน)

เดือนเมษายน - โรงงานกบินทร์บุรีได้เริ่มดำเนินการผลิต และ บริษัทฯ
ได้เรียนเชิญลูกค้ากลุ่มอุตสาหกรรมเครื่องใช้ไฟฟ้า เข้ามาเยี่ยมชมโรงงาน
เพื่อสร้างความเชื่อมั่นให้กับลูกค้า ในเรื่องศักยภาพการผลิต และ
เพิ่มความรวดเร็วในการบริการส่งมอบสินค้าได้ดีขึ้น
รวมถึงได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI) เมื่อวันที่
1 เมษายน 2547

เดือนสิงหาคม - จดทะเบียนเปลี่ยนแปลงมูลค่าที่ตราไว้จากหุ้นละ 5 บาทเป็นหุ้นละ 1 บาท
และเสนอขายหุ้นสามัญเพิ่มทุนที่ออกใหม่แก่ประชาชน 40.0 ล้านหุ้น

เดือนกันยายน - บริษัทฯ ได้ขายหุ้นกับประชาชนทั่วไปจำนวน 40 ล้านหุ้น ในราคาหุ้นละ 4.10
บาท โดยมีส่วนเกินมูลค่าหุ้นสามัญจำนวน 117.17 ล้านบาท (สุทธิจากค่าใช้จ่ายที่เกี่ยวข้อง)

เดือนพฤศจิกายน - บริษัทฯ ได้ซื้อโรงงานทำแม่พิมพ์จากบริษัทฯ ในประเทศแห่งหนึ่ง ที่สุวินทวงศ์
เพื่อเป็นฐานในการขยายกำลังผลิตจากโรงงานกิ่งแก้ว บริษัทฯ
มีเป้าหมายที่จะขยายกำลังผลิตให้กับกลุ่มอุตสาหกรรมรถยนต์ที่มีแนวโน้มเติบโตอย่างต่อเนื่อง

ปี 2548 เดือนมกราคม - บริษัทฯ
ได้รับสิทธิประโยชน์ภาษีเงินได้นิติบุคคลจากการนำหลักทรัพย์เข้าจดทะเบียนในตลาดหลักทรัพย์แห่งประเทศไทยเป็นปีแรก
โดยเสียภาษีเงินได้นิติบุคคลในอัตราร้อยละ 25 เป็นระยะเวลา 5 ปี (เดิมอัตราร้อยละ 30)

  เดือนกรกฎาคม - โรงงานที่สุวินทวงศ์ได้เริ่มดำเนินการให้บริการออกแบบ ผลิต
  และซ่อมแซมแม่พิมพ์เพื่อผลิตชิ้นส่วนพลาสติก จำหน่ายให้แก่ผู้ผลิตรถยนต์และเครื่องใช้ไฟฟ้าชั้นนำ
  และ การผลิตชิ้นส่วนพลาสติกเพื่ออุตสาหกรรมเครื่องใช้ไฟฟ้า

  เดือนกันยายน - บริษัทฯ ได้ปรับปรุงระบบการทำงานและประสิทธิภาพในการผลิตอย่างต่อเนื่อง
  จนได้รับมาตรฐาน ISO/TS 16949 : 2002 NO.0411120021389 เมื่อวันที่ 16 กันยายน
  2548 เป็นการสร้างความเชื่อมั่นด้านคุณภาพการผลิตชิ้นส่วนรถยนต์ให้กับลูกค้า ISO/TS16949
  เป็นมาตรฐานสากลในการประกันคุณภาพที่ใช้กับอุตสาหกรรมยานยนต์ซึ่งคำว่านั้น TS ย่อมาจาก
  TECHNICAL SPECIFICATION (ข้อกำหนดเฉพาะของอุตสาหกรรมยานยนต์) โดยมีวัตถุประสงค์
  เพื่อพัฒนาบริษัทฯ ให้เกิดการปรับปรุงอย่างต่อเนื่อง มุ่งเน้นการประกันมากกว่าการตรวจจับ
  เพื่อลดความผันแปรในกระบวนการผลิตอย่างต่อเนื่อง และ
  เพื่อสร้างความพึงพอใจสูงสุดให้แก่ลูกค้า

เดือนตุลาคม - เมื่อวันที่ 7-8 ตุลาคม 2548 ชมรมความร่วมมือโตโยต้า (TCC)
ได้จัดกิจกรรมแข่งขัน TPS (Toyota Production System) บริษัทฯ
ได้รับรางวัลชนะเลิศของกลุ่ม New member ( ประกอบด้วยบริษัทฯ ในกลุ่ม ของ โตโยต้า 15
บริษัทฯ )

  กิจกรรม TPS คือ การนำระบบการผลิตแบบโตโยต้ามาประยุกต์ใช้ในกระบวนการผลิตของแต่ละ
  Supplier โดยมีหัวข้อในการดำเนินการ คือ การใช้ Kanban System และ Kaizen
  เป็นเครื่องมือในการปรับปรุงซึ่งทาง Supplier แต่ละบริษัทฯ ต้องกำหนด Line
  ผลิตที่เป็นเป้าหมายของการปรับปรุง (Model Line) และดำเนินการนำระบบการผลิต
  แบบโตโยต้ามาประยุกต์ใช้

ปี 2549 เดือนเมษายน - บริษัทฯ
ได้ปรับปรุงระบบมาตรฐานการจัดการสิ่งแวดล้อมอย่างต่อเนื่องจน

ได้รับประกาศนียบัตรมาตรฐาน ISO 14001/2004 No: Th21040601E/21.04.2006

  ISO 14001 เป็นระบบมาตรฐานสากล การจัดการสิ่งแวดล้อม (ENVIRONMENTAL
  MANAGEMENT SYSTEM) โดยมีวัตถุประสงค์ เพื่อให้ตระหนักถึงปัญหาสิ่งแวดล้อม
  ป้องกันหรือลดมลพิษในบริษัทฯ อย่างต่อเนื่อง มากกว่าการตรวจจับหรือแก้ไข
  และคำนึงถึงผลกระทบต่อชุมชนรอบข้าง บริษัทฯ
  ได้ตระหนักถึงปัญหาสิ่งแวดล้อมที่เกิดจากกระบวนการผลิต หรือกระบวนการอื่นๆ เช่น น้ำเสีย,
  เสียงดังเกินมาตรฐาน, กลิ่นเหม็น หรือฝุ่นละอองในอากาศ
  ถือเป็นมลพิษสิ่งแวดล้อมมีผลกระทบโดยตรงต่อชีวิตมนุษย์, สัตว์, และพืช รวมทั้งชุมชนรอบข้าง
  ถือเป็นความพยายามในการร่วมมือจากบริษัทฯ
  ซึ่งเป็นหน่วยหนึ่งในอันจะนำมาซึ่งสิ่งแวดล้อมที่ดีของโลก

  เดือนมิถุนายน - บริษัทฯ ได้ลงนามในสัญญาความร่วมมือทางเทคโนโลยีกับบริษัท ซินเซ พรีซิชั่น
  เอเชีย จำกัด โดยทำการแลกเปลี่ยนความรู้ด้านเทคโนโลยีในการผลิตแม่พิมพ์

  เดือนพฤศจิกายน - บริษัทฯ ได้เริ่มนำกิจกรรมการค้นหาและประเมินอันตราย (CCCF หรือ
  Completely Check Completely Find out )
  เข้ามาใช้ในโรงงานเพื่อช่วยในการปรับปรุงสภาพแวดล้อมการทำงานให้มีความปลอดภัยมากขึ้น

  เดือนพฤศจิกายน - บริษัทฯ ได้เริ่มดำเนินการจัดการนำระบบ
  มาตรฐานการทำงานมาใช้ปรับปรุงการทำงานกับโรงงานที่กบินทร์บุรี
  และได้รับประกาศนียบัตรมาตรฐาน ISO 9001 ในต้นปี 2550

  เดือนพฤศจิกายน - การใช้สิทธิจองซื้อหุ้นสามัญตามใบสำคัญแสดงสิทธิ 1 ใบสำคัญแสดงสิทธิ ต่อ
  1 หุ้นสามัญ รวม 6,000,000 หุ้น ราคาหุ้นละ 1 บาท ณ 30 พฤศจิกายน 2549
  ได้มีการใช้สิทธิ ซื้อหุ้นสามัญครบ
  และตลาดหลักทรัพย์แห่งประเทศไทยได้รับหลักทรัพย์ดังกล่าวเป็นหลักทรัพย์จดทะเบียน
  รวมเป็นหลักทรัพย์จดทะเบียน 214,000,000 หุ้น ๆ ละ 1 บาท
  รวมเป็นทุนจดทะเบียนชำระแล้วทั้งสิ้น 214,000,000 บาท

ปี 2550 เดือนกันยายน - บริษัทฯ ได้ขยายกำลังการผลิตที่สาขากบินทร์บุรี
ซึ่งได้รับการส่งเสริมการลงทุน เพื่อใช้ผลิตชิ้นส่วนเครื่องใช้ไฟฟ้า

เดือนพฤศจิกายน - บริษัทฯ ได้จัดหาโปรแกรม
เพื่อช่วยในการออกแบบและผลิตแม่พิมพ์เพิ่มเติมจากที่มีอยู่เพื่อเพิ่มประสิทธิภาพในการทำงานการออกแบบการผลิตแม่พิมพ์เพิ่มขึ้น

ปี 2551 เดือนตุลาคม - บริษัทฯ
ได้ขยายกำลังการผลิตที่สาขากบินทร์บุรีสำหรับผลิตชิ้นส่วนเครื่องใช้ไฟฟ้า
ซึ่งยังคงได้รับสิทธิพิเศษจากคณะกรรมการส่งเสริมการลงทุน

ปี 2553 เดือนสิงหาคม - บริษัทฯ ได้ขยายกำลังการผลิตที่สาขากบินทร์บุรี และสุวินทวงศ์
โดยคาดว่าจะติดตั้งเสร็จ และเริ่มทำการผลิต ในเดือนมกราคม 2554 พร้อมกันนี้ ทางบริษัทฯ
ได้ยื่นขอสิทธิพิเศษจากคณะกรรมการส่งเสริมการลงทุน(BOI) และได้รับการอนุมัติเรียบร้อยแล้ว

เดือนธันวาคม - มีการปรับปรุง และขยายกำลังการผลิตแม่พิมพ์ฉีดพลาสติก
โดยการนำเข้าเครื่องจักร High speed CNC Milling Machine
เข้ามาทำการติดตั้งที่โรงงานทำแม่พิมพ์ ของสาขาสุวินทวงศ์ คาดว่าจะติดตั้งเสร็จสิ้น
และสามารถทำการผลิตได้ในเดือน กุมภาพันธ์ 2554

3.2 ภาพรวมการประกอบธุรกิจของบริษัทฯ

บริษัท ที.กรุงไทยอุตสาหกรรม จำกัด (มหาชน) ประกอบธุรกิจเป็นผู้ให้บริการผลิตชิ้นส่วนพลาสติก
รวมทั้งพ่นสี พิมพ์สี ประกอบชิ้นส่วนพลาสติก และให้บริการออกแบบ ผลิต
และซ่อมแซมแม่พิมพ์เพื่อผลิตชิ้นส่วนพลาสติก จำหน่ายให้แก่ผู้ผลิตรถยนต์และเครื่องใช้ไฟฟ้าชั้นนำ
รวมทั้งผู้ผลิตสินค้าต้นแบบ (Original Equipment Manufacturer : OEM) ปัจจุบัน บริษัทฯ
ไม่มีบริษัทฯ ย่อยหรือบริษัทฯ ร่วมแต่อย่างใด

ปัจจุบันบริษัทฯ มีโรงงานผลิตชิ้นส่วนพลาสติก 3 แห่ง โดยโรงงานแห่งที่ 1 ตั้งอยู่ที่อำเภอบางพลี
จังหวัดสมุทรปราการ
ดำเนินการผลิตโดยเน้นการผลิตเพื่อรองรับความต้องการชิ้นส่วนพลาสติกสำหรับอุตสาหกรรม
ยานยนต์ และชิ้นส่วนพลาสติกสำหรับอุตสาหกรรมเครื่องใช้ไฟฟ้า โรงงานแห่งที่ 2
ตั้งอยู่ที่อำเภอกบินทร์บุรี จังหวัดปราจีนบุรี ซึ่งได้เปิดดำเนินการตั้งแต่เดือนเมษายน 2547
โดยมีการดำเนินการผลิตเน้นการผลิตชิ้นส่วนพลาสติกเพื่อรองรับอุตสาหกรรมเครื่องใช้ไฟฟ้า และ
โรงงานแห่งที่ 3 ตั้งอยู่ที่ ถนน สุวินทวงศ์ อำเภอเมือง จังหวัดฉะเชิงเทรา
ซึ่งเปิดดำเนินการได้ตั้งแต่ไตรมาสที่ 3 ปี 2548 โดยเน้นการผลิตแม่พิมพ์ฉีดพลาสติก และในปี
2553 ได้มีการเพิ่มเครื่องจักรสำหรับการผลิตชิ้นส่วนพลาสติก
และขยายกำลังการผลิตแม่พิมพ์เพิ่มเติมอีกด้วย

[]

แผนที่โรงงานทั้ง 3 แห่ง

3.2.1. สายการผลิตของผลิตภัณฑ์ของบริษัทฯ

บริษัทฯ ได้จำแนกผลิตภัณฑ์ของบริษัทฯ ตามประเภทของสินค้า ออกเป็น 2 สายการผลิต ดังนี้

1.  สายการผลิตชิ้นส่วนพลาสติก

-   สำหรับอุตสาหกรรมยานยนต์

-   สำหรับอุตสาหกรรมเครื่องใช้ไฟฟ้า

-   สำหรับอุตสาหกรรมอื่น ๆ

2.  สายการผลิตแม่พิมพ์เพื่อฉีดพลาสติก (Mold making)

3.2.2. เป้าหมายในการดำเนินธุรกิจของบริษัทฯ

วิสัยทัศน์ (vision) ของบริษัทฯ คือ “ผู้นำตลาดของผู้ให้บริการผลิตชิ้นส่วนพลาสติกรถยนต์
และอุตสาหกรรมที่เกี่ยวข้อง ทั้งคุณภาพและบริการโดยให้ผลตอบแทนแก่ผู้มีส่วนได้ส่วนเสีย” ดังนั้น
การดำเนินธุรกิจของบริษัทฯ จึงมุ่งเน้นในการพัฒนาคุณภาพของสินค้าภายใต้
การบริหารระบบคุณภาพระดับสากล
และในขณะเดียวกันก็พัฒนาการให้บริการแก่ลูกค้าให้มีความสะดวก และ
รวดเร็วมากขึ้นโดยการพัฒนาบุคคลากรขององค์กร โดยใช้นโยบาย One Stop Service
เป็นหลักเพื่อให้ได้ผลตอบแทนที่เหมาะสมแก่พนักงาน และผู้ลงทุน

ด้วยเป้าหมายที่ตั้งไว้ บริษัทฯ จึงกำหนดนโยบาย การพัฒนาการให้บริการแก่ลูกค้าเป็น แบบ One
Stop Service คือ บริษัทฯ เล็งเห็นว่า
การอำนวยความสะดวกให้แก่ลูกค้าเป็นสิ่งที่จำเป็นและจะสามารถพัฒนาฐานลูกค้าให้ขยายออกไปได้อย่างมาก
ดังนั้น บริษัทฯ จึงเริ่มดำเนินการพัฒนารูปแบบการให้บริการให้ได้ครบวงจร มากขึ้น
จนปัจจุบันบริษัทฯ สามารถดำเนินการให้บริการได้ครบวงจรแล้ว กล่าวคือ บริษัทฯ
ได้เข้าไปมีส่วนร่วมตั้งแต่ขั้นตอนการออกแบบผลิตภัณฑ์ของลูกค้า และนำมาออกแบบแม่พิมพ์
ดำเนินการผลิตชิ้นงาน พ่นสี เคลือบสี พิมพ์ลาย ตลอดจนถึงกระบวนการประกอบชิ้นงานต่าง ๆ
เข้าด้วยกัน ปัจจุบันบริษัทฯ
มีการผลิตเป็นผลิตภัณฑ์ที่สนับสนุนอุตสาหกรรมรถยนต์และอุตสาหกรรมเครื่องไฟฟ้าได้อย่างมากมาย
ตลอดจนการออกแบบแม่พิมพ์ซึ่งบริษัทฯ มีความเชี่ยวชาญในเรื่องการฉีดพลาสติกมามากกว่า 30 ปี
นอกจากนี้การซ่อมแซมแม่พิมพ์ที่สึกหรอจากกระบวนการผลิต บริษัทฯ ก็สามารถดำเนินการได้เอง
ทำให้ได้คุณภาพชิ้นงานที่มีคุณภาพดี และสามารถจัดส่งให้ได้ภายในระยะเวลาที่กำหนดอีกด้วย

อุตสาหกรรมยานยนต์ เป็นอุตสาหกรรมที่มีการเจริญเติบโตอย่างต่อเนื่อง
การเข้าร่วมเป็นพันธมิตรทางการค้ากับอุตสาหกรรมกลุ่มนี้ จะต้องสร้างความน่าเชื่อถือ ความมั่นใจ
และ มีประวัติการดำเนินธุรกิจ Past Recording ดังนั้นบริษัทฯ จึงใช้กลยุทธ์ในเรื่องของคุณภาพ
ราคา การส่งมอบ ความสามารถทางวิศวกรรม และ การจัดการ QCDME (Quality, Cost,
Delivery, Management, Engineering) โดยมีการสื่อสาร (Communication)
อย่างมีประสิทธิภาพทั้งภายในและภายนอกองค์กร ซึ่งบริษัทฯ มีความมั่นใจ
ว่ามีศักยภาพตรงกับความต้องการของอุตสาหกรรมนี้ รวมถึง การพัฒนาการที่ต่อเนื่อง
จึงเป็นที่ไว้วางใจให้เป็นส่วนหนึ่งของการร่วมพันธมิตรทางการค้าเพื่อเติบโตร่วมกันกับอุตสาหกรรมยานยนต์

การพัฒนาคุณภาพของสินค้า บริษัทฯ
ตระหนักอยู่เสมอว่าขั้นตอนกระบวนการผลิตเป็นหัวใจหลักในการที่จะได้ซึ่งคุณภาพของสินค้าที่ดี
ดังนั้นบริษัทฯ จึงได้มีการปรับปรุงขั้นตอนการผลิตและควบคุมคุณภาพตลอดมาจนปัจจุบัน บริษัทฯ
ได้รับมาตรฐานต่าง ๆ ดังนี้ ISO 9001 : 2000, QS-9000 : 1998 3^(rd) edition
ถึงแม้ว่าบริษัทฯ จะได้รับมาตรฐานการผลิตมากมาย แต่บริษัทฯ
ก็ยังมุ่งมั่นที่จะปรับปรุงระบบการทำงานและประสิทธิภาพในการผลิตอย่างต่อเนื่อง
โดยได้รับมาตรฐาน ISO/TS 16949 : 2002 NO.0411120021389 เมื่อวันที่ 16 กันยายน
2548 และในปี 2549 บริษัทฯ ก็ได้รับประกาศนียบัตร ระบบมาตรฐานการจัดการสิ่งแวดล้อม ISO
14001/2004 No:TH21040601E/21.04.2006 เมื่อวันที่ 21 เมษายน 2549

จากการพัฒนาอย่างต่อเนื่องทั้งในด้านมาตรฐานกระบวนการผลิตและการพัฒนารูปแบบ
การให้บริการแบบ One Stop Service และ Past Recording นี้เอง บริษัทฯ
เชื่อมั่นว่าจะเป็นสิ่งที่สร้างความพึงพอใจให้แก่ลูกค้าและจะเป็นนโยบายสำคัญในการรักษาฐานลูกค้าเดิมรวมถึงจะเป็นกลยุทธ์ที่ใช้ในการขยายฐานลูกค้ารายใหม่ๆ
อีกด้วย รวมถึงบริษัทฯ มีการพัฒนาองค์กรเป็น องค์กรแห่งการเรียนรู้ Learning Organization
เพื่อให้พนักงานมีการพัฒนาความรู้
ความสามารถในการก้าวกระโดดสำหรับเป็นพื้นฐานการพัฒนาองค์กรได้อย่างรวดเร็วและต่อเนื่อง
ซึ่งเป็นพื้นฐานอันสำคัญของบริษัทฯ ต่อไป

นอกจากนี้ บริษัทฯ ยังได้มีการกำหนดหลักการ
และดำเนินงานตามหลักธรรมาภิบาลและความรับผิดชอบต่อสังคม โดยมีกิจกรรม CSR
และการพัฒนาชุมชน โดยยึดหลักที่ว่า กิจกรรมต่างๆ สามารถเอื้อประโยชน์ต่อสังคม ชุมชน
ด้วยความสมดุล และพอเพียงตามปรัชญาเศรษฐกิจพอเพียง ไม่ได้มุ่งหวังผลกำไรสูงสุด
แต่เป็นการสร้างผลตอบแทนอย่างยั่งยืน บนความพึงพอใจของผู้มีส่วนได้ส่วนเสียทั้งหมด

รางวัลที่ได้รับจากลูกค้าประจำปี 2553

จากการที่บริษัทฯ ได้ให้ความสำคัญกับลูกค้าทุกราย ไม่ว่าจะเป็นลูกค้ารายหลักหรือรายย่อยๆ
จึงทำให้บริษัทฯ ได้รับรางวัลต่างๆ จากลูกค้า ทั้งนี้ ในปี 2553 บริษัทฯ ได้รับรางวัลจากลูกค้าดังนี้

-   รางวัล Outstanding Communication Award จากบริษัท NITCO SIAM Co., Ltd.

-   รางวัล “สถานประกอบการอุตสาหกรรมที่ดำเนินงานตามหลักเกณฑ์ธรรมาภิบาลสิ่งแวดล้อม”
    จากกระทรวงอุตสาหกรรม โครงการธรรมาภิบาลสิ่งแวดล้อม

-   รางวัล จาก Toyota Motor : QA Improvement Activity WINNER (Division 2)

-   รางวัล จาก Toyota Motor : “Successful Achievement of 2010 TCC Safety
    Activity Target and Pass Audit in Level B”

กิจกรรมการต่าง ๆ ในปี 2553

บริษัทฯ ตระหนักดีว่านอกเหนือจากการดำเนินธุรกิจแล้ว บริษัทฯ
จะต้องให้ความสำคัญกับกิจกรรมของพนักงานและสังคมรอบข้างของบริษัทฯ ในสาขาต่างๆ ด้วย
ฉะนั้น ในทุกๆ ปี บริษัทฯ จึงจัดให้มีกิจกรรมเป็นประจำ อาทิ กิจกรรมการปลูกป่า,
ทำบุญตักบาตร,ฟังธรรมในวันสำคัญทางศาสนา, ถวายเทียนพรรษา, การทอดกฐิน และทอดผ้าป่า ณ
วัดบ้านเกิดของพนักงาน ซึ่งก็จะหมุนเวียนไปตามวัดในชนบทที่อยู่ในละแวกชุมชนบ้านเกิดของพนักงาน
รวมทั้งมีกิจกรรมวันแม่, โครงการรณรงค์การป้องกันโรคเอดส์
และโครงการโรงงานสีขาวปลอดยาเสพติด

เป็นต้น

3.3. โครงสร้างรายได้ของบริษัทฯ

บริษัท ที.กรุงไทยอุตสาหกรรม จำกัด (มหาชน) จำหน่ายสินค้าทั้งหมดของบริษัทฯ
ให้แก่ลูกค้าในประเทศ ซึ่งมีโครงสร้างรายได้ ดังนี้

[]

[]